runetrust/blame-folketinget-dk huggingface dataset:
Camilla Hersom (RV), 2013-12-19:
Det gælder også kronikere, det gælder også gravide, det gælder også mennesker med særlige sygdomme, og det gælder resten, det vil sige alle de ganske almindelige danskere, som i udgangspunktet ikke fejler noget, men som kan komme til at gøre det, mens de er på ferie.
Rasmus Jarlov (KF), 2017-10-25:
Det er i øvrigt på en fornuftig måde, for når man nu skal have skatter ind, er det jo fornuftigt at beskatte de ting, man gerne vil have mindre af, og vi vil selvfølgelig gerne have færre trafikdrab og mindre forurening, og det får vi så med den her afgiftsstruktur.
Inger Støjberg (V), 2010-11-30:
Men man kunne f.eks. kaste et blik på den alenlange række af undersøgelser, der er blevet lavet, om virksomhedsrettet aktivering, og så kunne det jo være, at man simpelt hen via forskningsprojekter og erfaringer kunne lade sig overbevise om, at det er den rette vej.
Kim Andersen (V), 2010-01-28:
Der er mange udmærkede intentioner i det foreliggende beslutningsforslag, som vi har til behandling, men som ministeren lige har redegjort for, er der taget højde for dem i de ordninger, som kriminalforsorgen i dag har mulighed for at iværksætte og inden for KiF, Kriminalforsorgen i Frihed.
Jan E. Jørgensen (V), 2016-01-19:
Hvis vi tager den såkaldte omgørelsesprocent i forbindelse med sager fra Sø- og Handelsretten, altså sager, som er blevet afgjort af Sø- og Handelsretten, og som går videre til Højesteret, så kan vi se, at det er 62 pct. af de afgørelser, som Sø- og Handelsretten har truffet, der bliver ændret af Højesteret, og det er jo ikke, fordi man i Sø- og Handelsretten bevidst sidder og træffer nogle forkerte afgørelser.
Keld Albrechtsen (EL), 2001-04-18:
Der har man diskussionen af det problem, der er opstået ved, at man har overladt kontrollen med medierne og de store koncerner til en bande glubske kapitalister, som i dag sidder og udplyndrer det russiske samfund, som man har mistet styret med, fordi man troede, at den kapitalistiske markedsøkonomi i den rene Bush-republikanske form var vejen til samfundets frelse.
Eyvind Vesselbo (V), 2002-11-28:
Hr. Jann Sjursen sagde så, at vi havde skåret på UNEP, men der sagde jeg jo - og nu skal man jo høre efter - at det var steget fra 12,5 til 15 mio. kr., og klima og Kyoto fra 0 kr. til 11,5 mio. kr. Så kan man da ikke stå og sige, at vi har skåret ned på det her område.
Claus Jørgensen (SF), 2025-05-15:
Vi mener, at der på nuværende tidspunkt ikke bør sættes ind med love og regler, som det er beskrevet i beslutningsforslagene, men vi er åbne over for at lave en beretning eller et udvalg, som der også er blevet nævnt, om, hvordan vi kan styrke det danske sprog endnu mere fremadrettet.
Pernille Schnoor (ALT), 2018-05-23:
Vi foreslår, at der oprettes nogle mindre psykiatrihuse, hvor det er de kommunale og de regionale tilbud, der samles, i en anerkendelse af, at det kan være svært at navigere i det meget sektoropdelte psykiatriområde og vide, hvor man skal henvende sig for at få hjælp, og specielt for den målgruppe, som det her forslag også handler om.
Kristian Thulesen Dahl (DF), 1998-06-19:
Når jeg bad om en kort bemærkning igen, var det, fordi jeg ikke synes, det er rimeligt, når vi har en debat her, hvor vi prøver at debattere med hinanden og prøver at få hinandens holdninger så godt belyst som muligt, at fru Birthe Rønn Hornbech affærdiger et spørgsmål fra mig bare med den overfladiske kommentar, at vi bliver ikke enige. Derfor kunne fru Birthe Rønn Hornbech vel nok prøve at svare på spørgsmålet.
Torsten Schack Pedersen (V), 2018-11-08:
Det tredje lovforslag, vi behandler, er en konsekvens af aftalen om, at når vi overfører opgaven med at administrere EU's strukturfonde fra de regionale vækstfora og lægger dem over til Danmarks Erhvervsfremmebestyrelse, ja, så skal vi selvfølgelig også sørge for, at lovgivningen i forhold til administration af regional- og socialfondsmidlerne bliver ændret i overensstemmelse med aftalen.
Jette Gottlieb (EL), 2000-11-17:
Mens der foregår en ret omfattende, ret bred diskussion om sanktionssystemets betingelser i dagpengesystemet, hvor man gang på gang med ombudsmandskonferencer, og hvad ved jeg, har konstateret, at der er et meget skrigende misforhold mellem de sanktioner, der findes i det system, og så de sanktioner, der findes i det ganske almindelige retssystem - med andre ord, at retssikkerheden i systemet er klart undermineret - finder man altså ud af i den anden ende af systemet, på kontanthjælpsområdet, at indføre lige præcis de bestemmelser, som altså er så omdiskuterede inden for arbejdsmarkedsområdet.
Pernille Skipper (EL), 2014-04-10:
Problemet er, at der er borgere, der ikke får den støtte og hjælp, de har behov for, at institutioner med meget specialiseret viden ikke kan fungere på markedsvilkår, fordi der ikke altid er en stor nok gruppe mennesker, der har behov for præcis den hjælp, som en institution kan tilbyde.
Keld Albrechtsen (EL), 1999-02-10:
Så siger man til befolkningen, at den folkeafstemning handler overhovedet ikke om Schengen, for det har vi afgjort inde i Folketinget. Og så kommer man nu fra fru Lene Espersens side og siger, at det har vi jo stemt om ved folkeafstemningen, og da sagde befolkningen ja. Jeg synes altså, det nærmer sig ... nej, jeg skal overholde forretningsordenen.
Bendt Bendtsen (KF), 2003-10-23:
Men jeg vil blot sige, som jeg også nævnte under forespørgselsdebatten i dag, at såfremt man havde haft den aftale, der ligger på bordet i dag, til at køre de seneste 3 år, så havde staten kunnet have fået i omegnen af 7 mia. kr. mere ned i statskassen.
Kim Edberg Andersen (DD), 2024-05-21:
Jeg havde faktisk tænkt at lade Moderaterne slippe, men når nu fru Mai Mercado ligesom åbner festen og ordføreren så bare cykler rundt deroppe, tænker jeg da, at jeg lige vil stikke fingeren ind i det der – som gammel dørmand og en, der har trænet hunde, som vi kørte rundt med til vagter, altså rigtige autoriserede vagtværn.
Aage Frandsen (SF), 2000-05-11:
Altså vi kan jo ikke komme uden om, at da vi havde diskussionen for 4 år siden, var vores ærinde at slås for, at der blev nogle millioner til den ikkekommercielle, og det var 50 mio. kr. dengang - det, der nu bliver dyrtidsreguleret, så vi ved periodens udløb ender med 60 mio. kr.
Mogens Nørgård Pedersen (KRF), 2003-05-09:
Når man på forhånd har brugt det råderum, der tilsyneladende kunne være i forbindelse med år 2010-planen, kan hr. Peter Christensen så ikke bekræfte, at det jo ikke er nok med, at man bruger det råderum, der tilsyneladende er, men at man også skal begrænse de offentlige udgifter, så der kan være endnu mere plads?
Martin Lidegaard (RV), 2016-12-08:
Men derfor vil jeg selvfølgelig også bare gerne sikre mig, at det er menneskerettigheder ikke kun i Kina, men menneskerettigheder generelt, og altså også når det handler om flygtninge, der under svære vilkår tager over Middelhavet, også når det handler om menneskerettigheder i Rusland, også når det handler om udlændinges og flygtninges menneskerettigheder i Danmark.
Ole Sohn (SF), 2000-02-11:
For et par måneder siden var der en journalist fra Ekstra Bladet, som søgte fingerede stillinger via arbejdsformidlingen på forskellige arbejdsformidlingskontorer rundtomkring i landet og derigennem blev konfronteret med den virkelighed, at nogle virksomheder åbenlyst sagde, at de ikke ville have folk med en anden etnisk baggrund.
Kim Behnke (FP), 1998-11-24:
I betragtning af, at vi jo med vores kendskab til den offentlige sektor ved, at ligegyldigt hvad man skal foretage sig, koster det penge - vi ved, at en virksomhed som Tele Danmark har afsat over 250 mio. kr. til at løse deres del af opgaven - så synes vi, at det er overordentlig risikabelt, at regeringen og de offentlige myndigheder i det hele taget ikke har afsat nogen penge til det.
Benny Engelbrecht (S), 2010-05-26:
Derfor må jeg bare sige, at det undrer mig, for vi har en parlamentsafgørelse, som er meget klar – det må vi konstatere, det er en meget klar afgørelse – og som handler om holdninger, om politik, ja, så sandelig, men det er vel også derfor, at både fødevareministeren og jeg er i politik, altså fordi vi ønsker at ændre nogle ting og sende nogle klare signaler.
Kristian Bøgsted (DD), 2024-01-25:
Vi kan f.eks. kigge på, hvor man har placeret temperaturmåleren i lastbilen, sådan at vi rent faktisk sørger for, at der er en ordentlig ventilation, hvad der er af muligheder for mad og vand og uddannelse af chaufførerne, med hensyn til hvordan man tilser dyrene under transporten og hvordan man kører sin lastbil, for at dyrene ikke bliver stressede af det.
Svend Erik Hovmand (V), 1998-06-11:
Det, der bekymrer os, er, at vi har en minister, som selv siger, hun er interesseret i at genåbne ruten eller i hvert fald undersøge det, som selv siger, at hun ønsker at drøfte den her sag med sin tyske kollega, som siger præcis som sin forgænger, at det vil hun gerne forsøge at få igennem.
Simon Emil Ammitzbøll (LA), 2013-12-03:
Nej, selvfølgelig betyder det ikke det, fordi det, man kunne gøre, var nemlig, som der står i forslaget, at forhandle med nogle af de andre EU-medlemsstater og andre relevante stater, for den sags skyld, for at sikre, at vi i større grad får folk til at afsone i hjemlandet og får det gjort hurtigere, end der er lagt op til med den aftale, der kommer.
Bertel Haarder (V), 2004-05-11:
Jeg vil gerne sige åbent og ærligt, at det er nogle kæmpe problemer, vores skolefolk står med, lærere, skoleledere og kommuner, og jeg vil opfordre dem til at være meget opmærksomme på problemerne, være hjælpsomme over for de skolelærere og ledere, som prøver at gå nye veje, bakke dem op, hvis de vil sætte grænser for, hvad der må siges osv., jævnfør en anden debat, der kører i øjeblikket, og stille de krav, der skal stilles, for at det faglige niveau kan være højt nok.
Kristian Thulesen Dahl (DF), 2001-03-01:
Udviklingsministeren erklærede bramfrit og ærligt her i Folketingssalen i forgårs i spørgetimen, at de officielle tal fra Spanien viser, at antallet af illegale indvandrere blev firedoblet fra 1999 til 2000, og at antallet af illegale indvandrere til EU-landene er øget fra 40.000 til over en halv million.
Lars Løkke Rasmussen (V), 2011-02-24:
Boligejerne vil blive ramt, virksomheder, som gerne vil investere, vil ikke have råd til at betale renterne, de offentlige finanser vil blive belastet af øgede renteudgifter, og sammenhængen er den, som jeg antydede før, at stiger renten med 1 pct., slår det ud med op til 30.000 arbejdsløse.
Peder Hvelplund (EL), 2017-02-03:
Så i stedet for burde regeringen straks afsætte midler på finansloven til et løft af psykiatrien, der kunne sikre flere pladser i behandlingspsykiatrien, så det bliver en lægefaglig vurdering, der afgør, om en borger kan indlægges, frem for som i dag, hvor det ofte er en ressourcemæssig vurdering.
Keld Albrechtsen (EL), 2004-11-26:
Nå ja, det, jeg sagde om jyderne, var jo, at jeg jo godt kan forstå den bekymring, der kan være hos kommuner og forbrugerejede delselskaber i Jylland og Fyn, for at komme ind i et stort monopolselskab, som de ikke har kontrol med, for det kan jo godt føre til en priseksplosion, som man så ikke længere kan styre ovre i Jylland og på Fyn.
Mette Bock (LA), 2016-02-25:
Det vil sige, at der er nogle steder, hvor der vil blive gødsket lidt mere, der er andre steder, der kan gødskes lidt mindre, og det vil vi nu kunne gøre på en måde, som betyder, at vi ikke længere bare generelt skal undergødske med 18-20 pct. i det danske landbrug.
Søren Søndergaard (EL), 1999-05-12:
Derfor kunne jeg godt tænke mig at spørge: Hvad er baggrunden for, at udenrigsministeren finder det så rigtigt og så markant at undskylde en fejlbombning af den kinesiske ambassade, hvorimod de andre fejlbombardementer er gået mere upåagtet hen?
Sonja Mikkelsen (S), 1999-11-19:
Og BornholmsTrafikken har oplyst over for mig, at man anslår, at der derved er tilstrækkelig kapacitet til at varetage godsbetjeningen af Bornholm, herunder i øvrigt også de lastbiler, som i dag benytter Ystad-ruten mellem Sjælland og Bornholm, foreløbig indtil 1. april 2000.
Kristen Touborg (SF), 2007-05-23:
Jeg synes vel, at noget af det, der er mest behov for i forbindelse med landdistriktsområdet og støtteordningerne, er, når der bliver en revision i planperioden, at få en omfordeling af de midler, der bliver brugt til landbrugsrelaterede projekter og projekter for de ca. 700.000, som bor i landdistrikterne, men som ikke direkte har relation til landbruget.
Tom Behnke (FP), 1998-02-04:
flere svigermødre, er straf nok for bigami, men her er så et forslag, som vil stramme det yderligere op, så man ud over at få flere svigermødre altså også skal kunne idømmes 6 års fængsel, og set i forhold til den kriminelle handlings omfang og i forhold til, hvad folk ellers dømmes for her i landet, er det jo en voldsom straf, må man nok sige.
Tom Behnke (FP), 1999-02-12:
Vi så det bl.a. under gebyrsagen, hvor der var en klar tilsidesættelse af de spilleregler, der er her i landet, men fordi et flertal i Folketinget definerede det på en anden måde, fordi et flertal valgte at fortolke reglerne på en anden måde, ja, så gav Højesteret staten medhold.
Margrethe Vestager (RV), 1998-10-22:
Sidst vil jeg gerne sige i forhold til en af formuleringerne i det forslag til vedtagelse, som er fremsat, at jeg synes, at Folketinget skal gøre sit til at kritisere, hvor det er rimeligt, men også rose og være opmærksom på alt det, som lykkes rundt omkring i det arbejde for at øge kvaliteten, som gøres af lærere, ledelser, studerende, studerendes råd og de forskellige organisationer, som virker på uddannelsesområdet.
René Gade (ALT), 2017-03-30:
Så jeg vil sige tusind tak for debatten, og så kunne jeg godt tænke mig, at vi generelt, når vi kigger på iværksætteri, siger: Det handler ikke bare om at skabe økonomisk vækst, det handler også om at skabe arbejdspladser, og det handler om at skabe bæredygtige forhold både socialt og miljømæssigt.
Søren Søndergaard (EL), 2003-03-27:
Og kan hr. Bjarne Laustsen også bekræfte, at fra juli 2002 til januar 2003 steg arbejdsløsheden blandt de 16-24-årige med 7,6 pct., hvorimod arbejdsløsheden fra juli 2002 til januar 2003 steg for alle med 7,4 pct.?
Morten Messerschmidt (DF), 2008-05-07:
Det er da fuldstændig legitimt nu, hvor man slår fuldstændig fast, at EU's politik fremover skal bygge på denne, vil jeg sige, misforståede tolerance og misforståede solidaritet over for islamisternes krav om, at man skal gøre indgreb i den danske ytringsfrihed; så er det da fuldstændig legitimt at rejse de spørgsmål.
Astrid Krag (S), 2024-11-19:
Det var med rigtig gode intentioner, at et flertal herinde vedtog reglerne, men vi må også sige, at i mødet med virkeligheden har der vist sig nogle utilsigtede uhensigtsmæssigheder i forhold til vores ambition om at omdanne udsatte boligområder til gode bydele med en mere blandet beboersammensætning.
Lone Dybkjær (RV), 2010-06-03:
Det skal jeg dybt beklage, men det må jeg jo bare konstatere, også set i lyset af det, statsministeren sagde i går under sin tale, som jeg synes måske godt kunne have haft mere fokus på det økonomiske, end det havde, i stedet for på regeringens gode gerninger og oppositionens tilsvarende dårlige.
Per Clausen (EL), 2008-12-09:
Jeg kan forstå, at der sådan set ikke er nogen tvivl om, at der er et flertal i Folketinget for at gøre en indsats på europæisk plan, og det er jo dejligt og rart at høre, efter at vi nu i over et halvt år gentagne gange i Folketingets Europaudvalg har forsøgt at få truffet en beslutning om, at der skulle tages nogle initiativer fra dansk side.
Lennart Damsbo-Andersen (S), 2010-03-24:
Jeg vil godt høre, om ministeren så ikke er enig i, at det ville være rigtig godt, hvis Københavns Kommune havde nogle redskaber, så de var i stand til at sørge for, at der var boliger til alle dem, også studerende, som står i kø for at få en bolig i dag, uanset at der er nogle bygherrer, som har været ude at bygge, skal vi sige til de rige og til dem, som har haft mulighed for at udnytte den højkonjunktur, der har været.
Christian Juhl (EL), 2012-03-02:
Det er vel ikke rimeligt at sige, at den ene slags mennesker er en slags overmennesker, og de skal nok selv finde ud af at opføre sig ordentligt, mens de andre er en slags undermennesker, og dem skal vi piske og give jeg ved ikke hvor mange hundrede tusinde siders vejledning i, hvordan de skal opføre sig som ledige?
Pia Gjellerup (S), 2005-11-09:
For det første glæder det mig meget, at finansministerens embedsmænd er betydelig kvikkere end finansministeren, for de opdagede selvfølgelig med det samme, hvad spørgsmålet drejede sig om, for det er også besvaret, men finansministeren skulle helt hen til i dag for at finde ud af, at man skulle korrigere selve spørgsmålsnummeret.
Margrete Auken (SF), 2003-04-30:
Der har været en del af dem, vi er enige i, men vi savner f.eks., at Enhedslisten slet ikke interesserer sig for hovedstrækningens kapacitetsproblemer, 5.-6. spor, 5. spor i hvert fald mellem Taastrup og Hvidovre, proppen inde omkring Hovedbanen.
Morten Homann (SF), 2003-11-21:
For det første er det vigtigt at se på, om de kriterier, som bliver lagt ind, ikke er urimelige, at de er nogle, som udelukkende sætter ind mod decideret uanstændig opførsel over for andre beboere eller over for ejendommen som sådan og ikke kan blive en måde til at slippe af med lejere, som er sådan en lille smule besværlige.
Søren Pind (V), 2015-10-29:
I første omgang vil domsdatabasen som udgangspunkt indeholde domme i civile sager, da det er de sager, der først digitaliseres, men på længere sigt er det tanken, at domsdatabasen også generelt skal omfatte domme i straffesager, når domstolenes straffesagssystem forventes digitaliseret.
Benedikte Kiær (KF), 2010-11-10:
Og jeg vil sige, at det da er totalt fantasiløst, hvis det eneste, man kan, når man skal justere på budgettet, så bare er at indføre flere lukkedage eller gøre noget andet, der egentlig ikke går ind og tilpasser kapaciteten i den enkelte kommune, for man skal da gå ind og sørge for at tilpasse kapaciteten, når der er færre børn at passe.
Jonas Dahl (SF), 2010-04-16:
Jeg håber da, at hr. Jesper Langballe vil følge med i den videre debat, for jeg synes sådan set, det meget klart er kommet frem, at den samlede opposition, samlet fra De Radikale over SF og Socialdemokraterne til Enhedslisten, i dag fremsætter et samlet forslag, som giver mere frihed til universiteterne, så universiteterne sådan set selv kan vælge, hvilken procedure de vil have, og hvilket redskab de vil gøre brug af i optagelsessamtalerne.
Astrid Krag (S), 2012-12-11:
Vi arbejder på sagen, og det er godt at vide, at når jeg vender tilbage til partierne om udvidelsen, så kan jeg regne med opbakning fra Det Konservative Folkeparti; det vil jeg meget gerne kvittere for. For så vidt angår de øvrige forslag om udvidelse af heroinordinationsordningen, har jeg allerede bedt Sundhedsstyrelsen om i tillæg til den kommende evaluering af ordningen, som vi har nu, at udarbejde en sundhedsfaglig redegørelse om en udvidelse med rygeheroin og næsespray.
Kristian Thulesen Dahl (DF), 2004-05-04:
Her har statsministeren imod Dansk Folkepartis ønske stillet sig i spidsen for, at adgangen til det danske arbejdsmarked skal være åben fra dag ét, altså fra i lørdags, og derfor er det spørgsmål, der netop har været diskuteret, jo overordentlig interessant for de danske lønmodtagere.
Hans Kristian Skibby (DF), 2010-12-02:
Men jeg synes, det er lidt at gøre grin med folkestyret, når valgte partier som Socialdemokraterne og SF og Dansk Folkeparti og Venstre osv. gang efter gang skal ud at indhente så mange vælgererklæringer for bagefter at sætte kommunale medarbejdere til at krydstjekke de enkle vælgerlister for at se, om der er nogle, der har skrevet dobbelt under på flere forskellige partiers lister, eller om nogle sågar har skrevet under på tre forskellige stillerlister. Oven i det ved partierne også, at de er nødt til at indhente et ekstra antal stillere, således at de har råd til at miste nogle af stillerne, hvis disse bliver sorteret fra ved det her krydstjek eller tredobbelte krydstjek.
Orla Hav (S), 2011-01-19:
Det, der gør mig mistrøstig, er jo alle de udsagn, som jeg nu har givet ministeren nogle eksempler på fra LOS' afrapportering, nemlig den praksis, der har udviklet sig, og som jo gør, at man i højere og højere grad ser bort fra fagligheden og tager de økonomiske hensyn, som man af en eller anden grund er nødt til at tage.
Kim Mortensen (S), 2010-11-18:
Det kunne have været gjort mere effektivt, det kunne have været gjort bedre, og man kunne tidligere have lyttet til de advarselssignaler, som jeg ved at f.eks. Socialdemokratiets formand, fru Helle Thorning-Schmidt, rejste over for den daværende statsminister, men det blev affejet her i salen med, at det var noget vås, at der var en krise på vej.
Liv Holm Andersen (RV), 2013-02-08:
Jeg mødte en ældre politisk flygtning fra Kurdistan, som jeg på trods af hans mangelfulde dansk, nervøse tics, som først gjorde mig lidt bange, hans næsten paniske smækken med døren, når han forsøgte at låse hurtigt efter mig, som om han troede, han stadig væk var forfulgt, kom til at holde af.
Frank Dahlgaard (UP), 2000-01-26:
Derfor er det utrolig vigtigt at vide, om tyskerne virkelig ved, hvad det indebærer at afskaffe deres D-mark - den er jo afskaffet - for ellers så forestår der om nogle år et ragnarok i Europa, der måske også vil få EU-samarbejdet til at ryge omkuld, hvad ikke engang jeg ønsker.
Jonas Dahl (SF), 2011-04-26:
Det er ikke en hensigtsmæssig lovproces, at vi haster et lovforslag igennem uden at have sikret os, at de relevante parter er blevet hørt i tilstrækkelig grad, og derfor vil jeg også blot opfordre ministeren til, at vi får en grundig gennemgang af lovforslaget og måske også får de relevante fagpersoner kaldt i deputation eller involveret i en eventuel teknisk gennemgang af lovforslaget, således at vi sikrer os, at alle sten er vendt.
Sophie Hæstorp Andersen (S), 2010-12-16:
I forbindelse med at den danske befolkning jo er aldrende, og at Velfærdskommissionen, Arbejdskommissionen og økonomiske vismænd siger, at vi i fremtiden vil mangle arbejdskraft, er et fald i fertilitetsbehandlingen ikke bare et alvorligt slag mod danskernes ønske om at få børn, men også mod vores økonomi på længere sigt.
Alexander Ryle (LA), 2025-11-06:
Som jeg også forstår det, har Danmark valgt, at vi skal være foregangsland, altså at vi skal indføre en løsning tidligere, end resten af EU skal – både fordi den så kan få effekt tidligere, men også fordi man så kan lære af nogle erfaringer, inden EU kommer og slår os oven i hovedet med, at vi har gjort det forkert.
Katrine Daugaard (LA), 2023-05-26:
Men vi er da nødt til at se på de brodne kar, som bevidst bryder lovgivningen, og på de kommuner, som bevidst vælger at tvangsfjerne nytilflytteres børn, fordi det er billigere og de kan sende regningen videre til den tidligere kommune i stedet for at sætte ind med hjælp.
Lars Løkke Rasmussen (M), 2023-03-28:
Altså, jeg tror ikke, at man en til en lige kan overføre de styringsmæssige overvejelser, man måtte gøre sig i en eller anden kønsmæssig ligestillingsproblematik, til det, men have en opmærksomhed på den problemstilling – ja, selvfølgelig.
Irene Simonsen (V), 2005-05-11:
Dog må tidnød aldrig blokere for, at man kan fange forbryderen, og det må komme an på en vurdering fra politiets side, hvis man står i en situation sådan rent praktisk, hvor man kan se, at man skal vente på en bistandsadvokat, der kan komme og sidde ved den forurettede før afhøringen.
Nick Hækkerup (S), 2008-06-10:
Jeg synes, vi skal holde os fra det, og jeg vil gerne sige, at det er Socialdemokratiets opfattelse, at regeringen gør en sølle indsats, hvis den ender med et tilbagebetalingskrav i en situation, hvor vi i god tro nu kan henvende os til EU og sige: Der er muligvis en udokumenteret problemstilling her, men vi vil gerne have en dialog med jer om det.
Rasmus Nordqvist (ALT), 2019-04-09:
Det er jo, fordi man ønsker at lave nogle regler, der gør, at man kan indeksere sociale ydelser, så de skal være mindre for folk fra andre lande, der betaler deres skat og arbejder i Danmark, men tilfældigvis kommer fra Tyskland, fra Holland eller fra Italien – og det er ikke en politik, som vi støtter.